39. schôdza NR SR - 4.deň - A. dopoludnia
Dátum: 2025-09-12
Poslanec: Viskupič, Marián (SaS)
Druh vystúpenia: Vystúpenie v rozprave

46. Ďakujem pekne za slovo. Vážený pán predsedajúci, vážený pán minister, kolegyne, kolegovia, no, toto je fakt veľmi zaujímavý zákon a ja sa chvíľku pri ňom teda pristavím. Áno, je to teda zákon o súdnych poplatkoch a poplatku za výpis z registra trestov a tak ďalej. No, v prvom rade tuto sa ozaj že dá zasa trošku chváliť, hej? Dá sa chváliť to, že sa skutočne zvyšuje miera slobody. Doteraz sa teda dali poplatky, a tieto, všetky tieto veci, platiť teda na Slovenskej pošte, čo bola jedna možnosť, hej? Tá forma, samozrejme, teda bola, aká bola, eKolok a takto. A teraz teda sa prináša ďalšia možnosť cez teda štátnu pokladnicu a, samozrejme, že toto treba len a len pochváliť, hej? To je ďalšia z vecí. Proste ak prijímame zákon, mal by dať ľuďom viacej slobody, nie viacej regulácií, takže super, toto je výborné. A zároveň, a zasa už budem pozerať na ten konsolidačný balíček, toto je presne zákon, ako by sa tie zákony mali robiť, hej? Ide to štandardným legislatívnym procesom so všetkými krokmi, ktoré obsahuje. Všetci, samozrejme, dotknutí a ono sa to nezdá, tuto je tých dotknutých strán relatívne veľa, hej, lebo tie poplatky sa platia proste v rôznych oblastiach, tak mali tú svoju možnosť pripomienky vzniesť, skontrolovať ten text, proste tie navrhované spôsoby, postupy a jednoducho mali možnosť sa vyjadriť. A ja, samozrejme, navrhovateľ zákona po tomto to riešil, čiže ja to tu pekne prečítam: "Návrh zákona bol predložený na medzirezortné pripomienkové konanie v termíne od 25. marca 2025 do 14. apríla 2025, v rámci ktorého bolo vznesených 86 pripomienok." Dámy a páni, jedna vlastne oblasť - platenie poplatkov, hej, 86 pripomienok bolo vznesených, z toho 12 zásadných. "Zásadné pripomienky si uplatnila Generálna prokuratúra Slovenskej republiky, Ministerstvo dopravy Slovenskej republiky, Ministerstvo investícií, regionálneho rozvoja a informatizácie, ministerstvo spravodlivosti, ministerstvo vnútra, ministerstvo zahraničných vecí a európskych záležitostí, ale napríklad aj Klub 500. Všetky zásadné pripomienky boli prerokované v rámci rozporových konaní, ktoré sa konali od 21. mája 2025 do 29. mája 2025. Rozpory boli odstránené, materiál sa predkladá bez rozporov." Čiže pozrite sa, takto nejak by to malo byť. Toto je jedna jediná oblasť, keď to úplne skrátim, výber poplatkov za služby štátu, hej, takto úplne jednoducho. Osemdesiatšesť pripomienok, hej? Ten zákon zas nemá 300 strán. Proste takto to je. Aj ten najväčší odborník, proste keď sa to robí, vždy sa tam stane nejaká chyba, ale však to je to najmenej, ale hlavne ten nejaký postup, ktorý vie byť lepší, vie narážať na nejaký iný zákon, čokoľvek. Toto odlaďovanie zákonov, tieto medzirezortné pripomienkové konania, následne teda tie rozporká, to všetko je že extrémne, extrémne dôležité. No a teraz ja sa pozriem už na ten konsolidačný balíček, kde sa mení, teraz neviem z hlavy, koľko zákonov, no veľa, hej? Veď to sú desiatky strán textu a odôvodnenie má, neviem, či má 200 strán náhodou. Fakt si myslíme, že v takom rozsiahlom texte, ktorý sa baví o povedzme cca 1 mld., hej, možno viac a je tam teda kopa kopa zmien, že či teda je to všetko tak dokonalé, že to musí a môže ísť teda v skrátenom legislatívnom konaní a takto (rečník lúskol prstami) to bude na prvú šupu všetko fungovať, hej? Toto, prosím, toto si, toto si uvedomme, že takto sa zákony robia, ako tento čo sem prišiel, hej? A ja budem pokračovať, lebo kopa tých vecí má presahy aj teda nad Slovensko, hej, a napríklad aj tieto poplatky. A teda zasa teda citujem z predkladacej správy: "Návrh zákona bol predložený na vnútrokomunitárne pripomienkové konanie podľa čl. 17 ods. 2 Legislatívnych pravidiel vlády Slovenskej republiky. Vnútrokomunitárne pripomienkové konanie sa konalo od 1. júla 2025 do 11. augusta 2025, v rámci ktorého Európska centrálna banka na základe čl. 127 ods. 4 a čl. 282 ods. 5 Zmluvy o fungovaní Európskej únie vydala svoje stanovisko." Čiže vidíte to, ešte aj takto to vie byť dôležité. Ja som presvedčený, že aj v tom konsolidačnom balíčku by bolo fajn, keby sa na to možno pozrel aj niekto takto celoeurópsky, hej? Takže fakt toto takto sa to robí. To, čo tu budeme mať za chvíľu, tak sa to nerobí. 46-2 No a teraz ešte ďalšia vec, už keď teda spomínam tú Európsku centrálnu banku, tak idem pochváliť aj ju, pretože pozrela sa na to skutočne z pohľadu ochrany hotovosti, hej, a to je podľa mňa citlivá téma. Pamätám si aj z minulého volebného obdobia, kde teda strana SMER bola tá, ktorá podporovala aj to, čo ja hovorím, že tá hotovosť je dôležitá, treba ju chrániť a treba sa o ňu starať. Takže fakt sa mi páči, že tá Európska centrálna banka vydala akože dosť teda košaté stanovisko, kde teda skutočne sa venuje, venuje akoby tej hotovosti, a teda obmedzeniam týkajúcich sa jej prijímania, takže fajn, fajn a teda, samozrejme, zasa dala nejaké stanovisko. To stanovisko malo, ja neviem, cca 10 bodov, ono je, krásne je to fakt uvedené cca 10 bodov, nemám ich spočítané, dobre, je ich menej o niečo, asi päť alebo šesť. Takže skutočne Európska centrálna banka vydala stanovisko a zasa predkladatelia proste išli absolútne správne. Zobrali si stanovisko Európskej centrálnej banky, pozreli sa naňho a vysporiadali sa s ním. Boli tam nejaké pripomienky, nejaké otázky, vysporiadali sa s ním. Normálne teda ku každej tej otázke Európskej centrálnej banky tu proste niečo nielenže napísali, ale napríklad aj upravili, hej? Doteraz bol ten limit uhradenia poplatku v hotovosti, bol do sumy 300 eur, hej, na orgáne verejnej moci cez technické zariadenie prevádzkovateľa systému. To boli tie, tie kiosky, kde sa teda dali dať tie bankovky, hej? No a zmenilo sa to, že teraz už je to 500. Úplne správne. Je tu nejaká inflácia proste a jednoducho ľudia stále majú hotovosť a aj tí Švédi prišli k tomu, že keď už 92 % všetkých operácií bolo bezhotovostných, že zistili, že jednoducho tých 8 % je tak dôležitých, že sami prestali riešiť to vytláčanie hotovosti z toho bežného života, zistili, že jednoducho je potrebné. Čiže aj tuto Európska centrálna banka dala pripomienky, predkladateľ si ich prečítal, pozrel sa na ne a skutočne niektoré tie veci upravil, hej? Tak teraz po novom sa teda už bude, bude dať do 500 eur akoby platiť v tých kioskoch. A proste potom, samozrejme, je tu, je tu kopu ďalších vecí, kde teda, kde teda sa to dá riešiť, možnože to by som akože z toho stanoviska ministerstva financií prečítal, hej? Takže teraz vlastne po novom teda tá úhrada v hotovosti bude umožnená týmito platobnými kanálmi, čiže teda bude to, bude to cez technické zariadenia prevádzkovateľa systému alebo teda aj cez technické zariadenie štátnej pošty. No proste cez tú poštu alebo aj cez štátnu pokladnicu po novom, a teda cez hotovostný kiosk alebo hotovostný automat, alebo cez hotovostnú priehradku úradu, ak je teda zriadená v danom úrade. Priama platba v hotovosti bude možná, možná teda aj na pobočke Slovenskej pošty a potom je, samozrejme, platba v hotovosti poštovou poukážkou v sume do 15-tisíc eur, a to teda je akoby možné, možné vždy, hej? No a potom je hotovostný vklad na účet prevádzkovateľa systému v banke v sume do 15-tisíc eur. No, nepodstatné, hovorím, podstatné je to, že ako sa k tomuto ministerstvo financií postavilo, ako sa to celé, ako sa to celé zúradovalo a že ako to jednoducho funguje. Fakt sa mi pekne páči proste, aj to odôvodnili to zvýšenie na 500, uvedené zvýšenie reflektuje všeobecné zvýšenie cenovej hladiny od zavedenia meny euro toho júna 2025. Pekne tu, skutočne majú tu analýzu, fakt v tom, v tej predkladacej správe je analýza, čo nás stojí vyberanie hotovosti v tých kioskoch, čo to proste prinesie, čo to ušetrí. Fakt akože tu je krásne vidieť, jak sa všetko dá, keď sa chce. Proste že fakt že klobúk dolu. Zasa to len porovnám s tým, čo predkladá konsolidačný balíček, kde sa takto len, neviem, koho to napadlo, pri tých mikroživnostníkoch, že mu teda treba napáliť 131 eur sociálnych odvodov, pričom zarábať môže do 750 eur mesačne, tak vlastne že tam nejaká analýza nebola treba. Normálne že máme ľudí, máme skupinu ľudí, máme proste ľudí, ktorí to vedia robiť, máme tu zákon, kde je to normálne, že na jednotku všetko napísané, vysvetlené, zanalyzované, upravené, prijaté, prenesené, proste bez rozporov. Normálne v stave, že aj keby som hneď chcel byť proti, tak nemám jediný dôvod povedať, že prečo, hej? Proste fakt tu vieme mať perfektne pripravený zákon a potom tu vieme mať to, čo tu príde za chvíľu za obrovské peniaze s obrovským dopadom a bez analýz, a narýchlo, a bez pripomienok. No, prosím, toto som chcel hlavne poukázať na ten obrovský rozpor, a pritom vieme, vidím tam ľudí z MF (ministerstva financií), ja to, znova na nich pozerám, vieme to, dá sa to, len teda by to bolo dobré používať vždy, nielen keď sa to nejak hodí. Ďakujem pekne za pozornosť.